Aanvallers vlug toe boervrou met geweer losbrandArgieffoto: Nico Strydom *Let asseblief daarop dat Maroela Media intussen verneem het dat mev. Brand nie op die aanvallers losgebrand het nie. Sy weeg slegs 42 kg en kon dus nie die geweer oorhaal nie. Sy het slegs op die aanvallers afgestap, vol vertroue in haar geloof. Lees gerus haar dogter se getuienis in die kommentaar onderaan hierdie berig. -Red Vermeende plaasaanvallers het Woensdag vinnig spore gemaak toe ‘n Noordwes-boer se vrou met ŉ vuurwapen op hulle losgebrand het. Sers. Kealeboga Molale, woordvoerder van die polisie, het aan Maroela Media gesê die voorval het op ŉ plaas naby Migdol plaasgevind. Jan Brand (73) was buite die plaashuis besig toe hy deur vier rowers oorval is. Die mans het glo nie vuurwapens by hulle gehad nie, maar het Brand aangerand en geskop. Voordat die verdagtes egter ŉ tree verder kon vorder, het Brand se vrou, Helena, uit die huis gestorm en met ŉ geweer op die rowers losgebrand. Die verdagtes het op die vlug geslaan sonder om iets te steel. “Volgens die polisieverslag is [Jan] met ŉ bebloede gesig aangetref en na ŉ plaaslike dokter geneem vir behandeling. Hy het egter net geringe beserings opgedoen en is nie in die hospitaal opgeneem nie,” het Molale gesê. ŉ Saak van poging tot roof word ondersoek.